
Tisztelt Képviselő-testület!
Bátaszék városi programjainak összeállításánál a 2027. évre is az volt a fő szempont, hogy a lakosság által megszokott és kedvelt rendezvények, nemzeti ünnepekhez kapcsolódó megemlékezések, kulturális, közösségi, sport- és hagyományőrző programok továbbra is helyet kapjanak a város éves programkínálatában.
A programterv alapvetően a korábbi években kialakult rendezvényekre épül, ugyanakkor lehetőséget ad egy-egy program kisebb mértékű megújítására, színesítésére is. Továbbra is fontos szempont a helyi intézmények, civil és sportközösségek, nemzetiségi közösségek, egyesületek, oktatási és kulturális szereplők bevonása, valamint a helyben működő, aktív közösségek bemutatása és támogatása.
A 2027. évi költségek meghatározásánál a takarékosság és a reális tervezhetőség volt az elsődleges szempont. A feltüntetett összegek bruttó összegek, az általános forgalmi adót tartalmazzák. A tervezés során több esetben a 2026. évi költségszint változatlanul hagyásával számoltunk, ahol pedig emelés szükséges, ott a lehető legkisebb mértékű növekedést terveztük.
A rendezvények költségeinek meghatározásánál természetesen figyelembe kellett venni a fellépők, közreműködők, technikai szolgáltatások és egyéb rendezvényszervezési költségek várható alakulását is. A konkrét fellépői díjak üzleti titkot képeznek.

A programterv főbb változásai
A 2027. évi programtervben a korábbi évekhez képest újonnan költségelt programelemként jelenik meg a Bátaszékiek Baráti Köre találkozó, azaz az elszármazottak találkozója.
A rendezvény 2026-ban már megvalósult, azonban arra külön költségvetési forrás nem került előzetesen tervezésre. A program ugyanakkor nagy érdeklődés mellett, sikeresen valósult meg, ezért indokoltnak tartjuk annak folytatását. A 2027. évi programtervben ezért a rendezvényre 350.000 Ft bruttó összeg került betervezésre.
A programterv egyébként elsősorban a már kialakult, hagyományos városi rendezvényekre épül. A cél nem a rendezvények számának növelése, hanem a meglévő programok fenntartása, lehetőség szerinti megújítása és a rendelkezésre álló források ésszerű felhasználása.
A helyszínek és az infrastruktúra szerepe
A programok tervezésénél a rendelkezésre álló helyszínek adottságait is figyelembe kellett venni.
A Petőfi Sándor Művelődési Ház befogadóképessége és technikai adottságai korlátozzák a nagyobb színpad- és nézőtéri igényű produkciók megvalósítását. A szabadtéri rendezvényeknél pedig a Piactér infrastruktúrája – többek között az elektromos csatlakozási lehetőségek, a megfelelő árnyékot és fedést biztosító infrastruktúra hiánya – hatással van a rendezvények kialakítására és költségére.
A programterv ezért a kulturális és közösségi igények mellett a város jelenlegi infrastrukturális lehetőségeit és az ezekhez kapcsolódó költségeket is figyelembe veszi.

A Nyárnyitó rendezvény
A könyvtár vezetésében bekövetkező változást követően a könyvtár a továbbiakban nem tervezi a korábban városi szintű rendezvényként megjelenő tavaszi és őszi programjaik megszervezését.
Ezzel párhuzamosan a Gondozási Központ által 2026-ban, külön költségvetési forrás hozzárendelése nélkül megszervezett Nyárnyitó rendezvény a tapasztalatok alapján kiemelkedő érdeklődés mellett, sikeresen valósult meg, ezért annak 2027. évi folytatását indokoltnak tartjuk. A Besigheim játszótéren megvalósult program nagy érdeklődést váltott ki, és olyan gyermekeket, családokat és lakosokat is megszólított, akik számára az egyéb, sok esetben költséggel járó szabadidős programok kevésbé hozzáférhetők.
A 2026. évi rendezvény megvalósítását a Bátaszékért Marketing Nonprofit Kft. hangosítással és egyéb szervezési segítséggel támogatta. A 2027. évi programtervben ezért a rendezvényhez 200.000 Ft bruttó pénzügyi hozzájárulást terveztünk, amely a Gondozási Központ számára a program megvalósítását segítheti. A hangosítás továbbra is a Kft. külön hangosítási keretéből biztosítható.

A Vicze János Sport Közalapítvánnyal tervezett együttműködés
A programterv három rendezvénye előzetesen a Vicze János Sport Közalapítvánnyal közös megvalósításban szerepel:
· Tavaszi közösségi futás – 40.000 Ft
· Bátaszéki Triatlon Kupa – 800.000 Ft
· Őszi közösségi futás – 40.000 Ft
A három program tervezett költsége összesen 880.000 Ft bruttó.
A programtervben ezt az összeget célszerű zöld színnel elkülönítetten feltüntetni, jelezve, hogy ezeknek a rendezvényeknek a végleges feladat- és finanszírozási helye még egyeztetés tárgyát képezi.
A Vicze János Sport Közalapítvány új vezetésének kijelölését és kiválasztását követően indokolt az Önkormányzat, a Közalapítvány és a Bátaszékért Marketing Nonprofit Kft. között egyeztetést folytatni a jövőbeni feladat- és együttműködési lehetőségekről. Ennek során célszerű áttekinteni, hogy a jelen előterjesztésben szereplő három sportprogram mellett milyen további, a város sportéletéhez kapcsolódó feladatok és kezdeményezések illeszthetők a Közalapítvány tevékenységébe.
E körbe tartozhat többek között a bátaszéki sportélet múltjának és értékeinek feltárása, sporttörténeti kutatások és dokumentációk támogatása, a helyi sporteredmények és sportolók teljesítményének megőrzése és bemutatása, valamint az eredményes, illetve tehetséges bátaszéki sportolók és sportágak támogatásának lehetősége. A Közalapítvány szerepe ezáltal a sportprogramok támogatásán túl a bátaszéki sportértékek megőrzésére, továbbadására és a sportélet hosszú távú erősítésére is kiterjedhet.
A cél, hogy a Közalapítvány a jövőben a város sport- és közösségi életében tényleges, jól körülhatárolható feladatokat lásson el, és ehhez a szükséges források is megfelelően kapcsolódjanak. A végleges feladat- és forrásmegosztás a későbbi egyeztetések eredménye alapján határozható meg.

A 2027. évi programterv költségigénye
A jelen előterjesztés mellékletét képező programtervben szereplő rendezvények közvetlen, tervezett költsége összesen:
10.840.000 Ft bruttó.
Ehhez járulna a Vicze János Sport Közalapítvánnyal tervezett három rendezvény együttes költsége:
880.000 Ft bruttó.
A Bátaszékért Marketing Nonprofit Kft. által tervezetten szervezett, illetve finanszírozott programok költsége így:
11.720.000 FT bruttó.
A rendezvényekhez kapcsolódó hangosítás a Kft. költségvetésében külön soron jelenik meg. A tervezett hangosítási költség 55.000 Ft/alkalom, összesen 29 alkalom, azaz:
1.595.000 Ft bruttó.
Ennek megfelelően a jelen programtervben szereplő 2027. évi városi programok teljes tervezett költségigénye 13.315.000 Ft bruttó.
A fenti összeg nem tartalmazza a Bátaszék Bornapok fesztivál költségét.


A Bátaszék Bornapok fesztivál
A Bátaszék Bornapok fesztivál a város kiemelt rendezvénye, azonban annak megszervezése és finanszírozása a Bátaszék Város Önkormányzata és a Bátaszékért Marketing Nonprofit Kft. között létrejövő külön vállalkozási szerződés alapján történik.
A 2027. évi Bornapok megrendezéséről, annak tartalmáról és a szükséges pénzügyi fedezetről a Képviselő-testület külön előterjesztés keretében dönt. Ennek megfelelően a Bornapok költsége a jelen programterv 13.315.000 Ft-os keretében nem szerepel.

A programterv és a 2027. évi költségvetés kapcsolata
A jelen programterv Bátaszék 2027. évi városi rendezvényeinek éves programját és azok jelenleg tervezhető költségigényét tartalmazza.
A programterv elfogadása alapot biztosít a 2027. évi költségvetés, valamint a Bátaszékért Marketing Nonprofit Kft. támogatásának tervezéséhez. 
A programtervben szereplő összegek a jelenlegi információk alapján meghatározott, reálisan és takarékosan tervezhető költségek. A tényleges megvalósítás során továbbra is alapvető szempont a rendelkezésre álló forrásokkal való felelős és gazdaságos gazdálkodás.
A fentiek alapján kérem a Tisztelt Képviselő-testületet, hogy a mellékelt Bátaszék Város 2027. évi városi programtervét fogadja el, és annak költségigényét a 2027. évi költségvetés tervezése során vegye figyelembe.

Bátaszék, 2026. október 19.


Ócsai Krisztina
ügyvezető igazgató
Bátaszékért Marketing Nonprofit Kft.

